## Pravilnik o načinu izračuna granica solventnosti (adekvatnosti kapitala) društva za osiguranje

### NN 112/2006 (16.10.2006.), Pravilnik o načinu izračuna granica solventnosti (adekvatnosti kapitala) društva za osiguranje

# HRVATSKA AGENCIJA ZA NADZOR FINANCIJSKIH USLUGA

**2485**

Na temelju odredbi članka 15. stavak 1. točka 8. Zakona o Hrvatskoj agenciji za
nadzor financijskih usluga (»Narodne novine« broj 140/05) i odredbi članka 101.
stavak 1. točka 4., članka 103. stavak 1. točka 3. i stavka 2., članka 142.
stavak 1. i članka 158. stavak 3. točka 3. Zakona o osiguranju (»Narodne novine«
broj 151/05) Hrvatska agencija za nadzor financijskih usluga donijela je 5.
listopada 2006. godine

## PRAVILNIK

### O NAČINU IZRAČUNA GRANICA SOLVENTNOSTI (ADEKVATNOSTI KAPITALA) DRUŠTVA ZA OSIGURANJE

*Definicije pojmova*

Članak 1.

Za potrebe ovog Pravilnika koriste se sljedeći pojmovi:

* Zakon – Zakon o osiguranju (»Narodne novine« br. 151/05),
* Agencija – Hrvatska agencija za nadzor financijskih usluga (»Narodne novine« br.
  140/05),
* Adekvatnost kapitala – određuje da kapital društva mora biti najmanje jednak
  granici solventnosti društva za osiguranje odnosno reosiguranje, izračunatoj
  sukladno odredbama članaka 98. odnosno 99. Zakona,
* Životno osiguranje – obuhvaća osiguranje života za slučaj smrti s određenim
  rokom trajanja, doživotno osiguranje za slučaj smrti, mješovito osiguranje
  (osiguranje za slučaj smrti i doživljenja) te osiguranje života s povratom
  premije,
* Dopunska osiguranja – obuhvaćaju osiguranja za slučaj invalidnosti u slučaju
  nezgode ili bolesti, osiguranja u slučaju smrti zbog nezgode te osiguranja u
  slučaju ozljede uključujući osiguranja nesposobnosti za rad zbog ozljede, pod
  uvjetom da su ti oblici osiguranja sklopljeni kao dopuna životnog osiguranja
  (članak 16. stavak 10. Zakona),
* Ostala životna osiguranja – obuhvaćaju tontine osiguranja, osiguranje s
  kapitalizacijom i poslove osiguranja iz članka 3. stavak 3. točka 3. Zakona,
  koji uključuju očuvanje kapitala odnosno plaćanje minimalnih kamata,
* Kompozitno društvo – društvo za osiguranje, koje obavlja poslove iz skupine
  životnih i neživotnih osiguranja u smislu članka 296. Zakona.

*Predmet Pravilnika*

Članak 2.

(1) Ovaj Pravilnik o načinu izračuna granica solventnosti (adekvatnosti
kapitala) društva za osiguranje, sukladno člancima 98. i 99. Zakona, propisuje:

* odvojeno iskazivanje adekvatnosti kapitala za: poslove osiguranja iz skupine
  neživotnih osiguranja, poslove osiguranja iz skupine životnih osiguranja,
  kompozitna društva za osiguranje te društva za reosiguranje,
* pravila za izračun granica solventnosti (adekvatnost kapitala) društva za
  osiguranje,
* oblik i sadržaj obrazaca pomoću kojih se izračunava granica solventnosti
  (adekvatnost kapitala) društva za osiguranje te rokove i način izvještavanja
  Agencije.
  (2) Adekvatnost kapitala definirana Zakonom i ovim Pravilnikom određena je na
  način da je društvo za osiguranje dužno održavati razinu kapitala adekvatnu
  opsegu i vrstama poslova osiguranja koje obavlja, s obzirom na rizike kojima je
  izloženo, sukladno odredbama članka 92. stavak 1. Zakona.
  (3) Za obavljanje poslova osiguranja u skupini životnih osiguranja propisuje se
  da iznos kapitala društva za osiguranje mora biti najmanje jednak granici
  solventnosti koja se izračunava na način određen odredbama članka 98. Zakona, a
  za obavljanje poslova osiguranja u skupini neživotnih osiguranja i obavljanje
  poslova reosiguranja, propisuje se da iznos kapitala društva mora biti najmanje
  jednak granici solventnosti izračunatoj na osnovi odnosa premija odnosno šteta,
  i to onoj koja je viša, sukladno odredbama članka 99. Zakona.

*Poslovi osiguranja iz skupine životnih osiguranja*

Članak 3.

(1) Društvo za osiguranje, koje obavlja poslove osiguranja iz skupine životnih
osiguranja, sukladno članku 3. stavak 3. Zakona, sastavlja i prilaže Agenciji
obrasce: Granica solventnosti za skupinu životnih osiguranja GS – Ž, Granica
solventnosti za dopunska osiguranja ugovorena uz životno osiguranje – GSDO i
Adekvatnost kapitala – AK, kao sastavni dio godišnjeg izvješća sukladno
odredbama članka 142., u okviru tromjesečnih izvještaja sukladno odredbama
članka 103., kao i u smislu odredbi članka 158. Zakona.
(2) Visina granice solventnosti (adekvatnost kapitala) društva za osiguranje,
koje obavlja poslove osiguranja iz skupine životnih osiguranja, odvojeno se
računa za vrste osiguranja određene člankom 3. stavak 3. Zakona:
1. životno osiguranje,
2. rentno osiguranje,
3. dodatna osiguranja životnog osiguranja (dopunska osiguranja),
4. ostala životna osiguranja,
5. osiguranja iz točke 1. i 2. ovog stavka, vezana za jedinice investicijskih
fondova (unit – linked osiguranje).

*Obrazac GS – Ž*
Članak 4.

(1) Obrazac GS – Ž služi za utvrđivanje granice solventnosti (adekvatnosti
kapitala) za osiguranja iz skupine životnih osiguranja, sukladno odredbama
članka 98. Zakona.
U stupac I. unose se podaci za životno osiguranje, a u stupac II. za rentno
osiguranje.
Pod III. se unose podaci za unit-linked osiguranja na sljedeći način:

* u stupac c unose se podaci ako društvo za osiguranje snosi rizik ulaganja,
* u stupac d unose se podaci ako društvo za osiguranje ne snosi rizik ulaganja,
  ali su troškovi upravljanja određeni i nepromjenjivi za razdoblje dulje od 5
  godina,
* u stupac e unose se podaci ako društvo za osiguranje ne snosi rizik ulaganja i
  troškovi upravljanja nisu određeni i nepromjenjivi,
* u stupac f unose se podaci ako društvo za osiguranje snosi rizik smrti
  osiguranika,
* u stupac g unose se podaci za ukupan iznos granica solventnosti za unit-linked
  osiguranja.
  U stupac V. se unose podaci za osiguranje s kapitalizacijom isplate.
  (2) Granica solventnosti (adekvatnost kapitala) za društva koja obavljaju
  poslove životnog i rentnog osiguranja izračunava se kao zbroj prvog i drugog
  rezultata, definiranih odredbama članka 98. stavak 2. Zakona, na sljedeći način:
  1. Prvi rezultat izračunava se kako slijedi:
  a) Bruto iznos matematičkih pričuva obračunatih na zadnji dan prethodnog
  poslovnog razdoblja množi se s 0,04. U obrascu GS – Ž pod rednim brojem 2.
  (stupac a, b) iskazan je iznos bruto matematičkih pričuva obračunatih na zadnji
  dan prethodnog poslovnog razdoblja, a pod rednim brojem 1. (stupac a, b) faktor
  umnoška. Umnožak tih dviju vrijednosti u obrascu GS – Ž iskazuje se pod rednim
  brojem 4. (stupac a, b).
  b) Umnožak iz točke 1.a) ovoga stavka množi se s omjerom između:
  – iznosa matematičkih pričuva neto od reosiguranja na zadnji dan prethodnog
  poslovnog razdoblja (u obrascu GS – Ž iskazano pod rednim brojem 3. (stupac a,
  b))
  i
  – bruto iznosa matematičke pričuve obračunatih na zadnji dan prethodnog
  poslovnog razdoblja (u obrascu GS – Ž iskazano pod rednim brojem 2. (stupac a,
  b)).
  Rezultat izračunat pod 1. a) ovog članka (u obrascu GS – Ž prikazan pod rednim
  brojem 4. (stupac a, b)) množi se omjerom dobivenim na prethodno opisani način
  (u obrascu GS – Ž prikazano pod rednim brojem 5. (stupac a, b)), odnosno ako je
  tako dobiveni omjer manji od 0.85 množi se sa 0.85. Tako dobiveni rezultat
  naziva se prvi rezultat i u obrascu GS – Ž je iskazan pod rednim brojem 6.
  (stupac a, b).
  2. Drugi rezultat izračunava se samo za osiguranja kod kojih rizični kapital
  nije negativan, i to na sljedeći način:
  a) Bruto rizični kapital na zadnji dan prethodnog poslovnog razdoblja, množi se
  s 0,003.
  b) Umnožak iz točke 2.a) ovoga stavka množi se s omjerom između:
  – ukupnog iznosa rizičnog kapitala po odbitku udjela reosiguranja na zadnji dan
  prethodnog poslovnog razdoblja (u obrascu GS – Ž iskazano pod rednim brojem 13.
  (stupac a, b))
  i
  – ukupnog bruto iznosa rizičnog kapitala na zadnji dan prethodnog poslovnog
  razdoblja (u obrascu GS – Ž iskazano pod odgovarajućim rednim brojevima obrasca,
  ovisno o trajanju osiguranja, redni brojevi 9., 10. i 11. (stupac a, b)),
  Iznos ukupnog rizičnog kapitala (u obrascu GS – Ž prikazan pod rednim brojem 12.
  (stupac a, b)) množi se omjerom dobivenim na prethodno opisani način na zadnji
  dan prethodnog poslovnog razdoblja, odnosno ako je tako dobiveni omjer manji od
  0.5 množi se s 0.5 (u obrascu GS – Ž prikazano pod rednim brojem 14. (stupac a,
  b)). Tako dobiveni rezultat naziva se drugi rezultat i u obrascu GS – Ž je
  iskazan pod rednim brojem 15. (stupac a, b).
  c) Iznimno od odredbe točke 2.a) ovoga stavka, ukupni iznos rizičnog kapitala za
  osiguranja za slučaj smrti s određenim trajanjem množi se s 0.001 ako je
  osiguranje sklopljeno na najviše tri godine, odnosno s 0.0015 ako je osiguranje
  sklopljeno na više od tri i manje od pet godina.
  d) U obrascu GS – Ž pod rednim brojem 9. (stupac a, b) upisuje se iznos rizičnog
  kapitala za osiguranje za slučaj smrti s trajanjem osiguranja manje od tri
  godine. Pod rednim brojem 10. (stupac a, b) upisuje se iznos rizičnog kapitala
  za osiguranje za slučaj smrti s trajanjem osiguranja od tri do pet godina i pod
  rednim brojem 11. (stupac a, b) upisuje se iznos rizičnog kapitala za slučaj
  smrti s trajanjem osiguranja više od 5 godina. Pod rednim brojem 12. (stupac a,
  b) iskazuje se zbroj umnožaka prethodno opisanih stavki sa njihovim faktorima
  umnoška.
  Iznos matematičke pričuve neto od reosiguranja predstavlja iznos bruto
  matematičkih pričuva na promatrani datum, umanjen za udio matematičke pričuve
  koji pokriva reosiguranje.
  Rizični kapital predstavlja razliku između osigurane svote za slučaj smrti i
  obračunate matematičke pričuve.
  (3) Iznimno od odredbi stavka 1. ovog članka, do 31. prosinca 2009. godine
  društva za osiguranje koja obavljaju poslove životnih osiguranja granicu
  solventnosti (adekvatnost kapitala) društva izračunavaju na način određen
  člankom 20. stavak 6. točka 1. i 2. ovog Pravilnika.
  (4) Granica solventnosti (adekvatnost kapitala) društva za osiguranje koje
  obavlja poslove osiguranja iz članka 3. stavak 2. točka 5. ovog Pravilnika (unit
  – linked osiguranje) izračunava se na sljedeći način:
  1. ako društvo za osiguranje snosi rizik ulaganja, 4% tehničke pričuve
  osiguranja množi se s umnoškom iz članka 98. stavak 2. točka 1.b) Zakona. Pri
  izračunu granice solventnosti primjenjuju se odredbe stavka 2. točka 1. ovog
  članka, uz faktor umnoška iskazan pod rednim brojem 1. u stupcu c obrasca GS –
  Ž,
  2. ako društvo za osiguranje ne snosi rizik ulaganja, ali su troškovi
  upravljanja određeni i nepromjenjivi za razdoblje dulje od 5 godina, 1% tehničke
  pričuve osiguranja množi se s umnoškom iz članka 98. stavak 2. točka 1.b)
  Zakona. Pri izračunu granice solventnosti primjenjuju se odredbe stavka 2. točka
  1. ovog članka, uz faktor umnoška iskazan pod rednim brojem 1. u stupcu d
  obrasca GS – Ž,
  3. ako društvo za osiguranje ne snosi rizik ulaganja, i troškovi upravljanja
  nisu određeni i nepromjenjivi, 25% (faktor umnoška iskazan pod rednim brojem 1.
  u stupcu e obrasca GS – Ž) neto administrativnih troškova prethodnog poslovnog
  razdoblja povezanih s tim poslovima, čine granicu solventnosti (adekvatnost
  kapitala). Neto administrativni troškovi prethodnog poslovnog razdoblja povezani
  s tim poslovima iskazuju se pod rednim brojem 7. stupac e obrasca GS – Ž, a pod
  rednim brojem 8. stupac e obrasca GS – Ž prikazan je umnožak faktora umnoška i
  neto administrativnih troškova prethodnog poslovnog razdoblja povezanih s tim
  poslovima,
  4. ako društvo za osiguranje snosi rizik smrti osiguranika, 0,3% rizičnog
  kapitala množi se s umnoškom iz članka 98. stavak 2. točka 2.b) Zakona. Pri
  izračunu granice solventnosti primjenjuju se odredbe stavka 2. točka 2. ovog
  članka, uz faktor umnoška iskazan pod rednim brojem 1. u stupcu f obrasca GS –
  Ž.
  (5) Za tontine osiguranja iz članka 3. stavak 4. točka 1. Zakona, granica
  solventnosti računa se na način da iznosi 1% vrijednosti kapitalizirane imovine.
  Vrijednost kapitalizirane imovine prikazuje se pod rednim brojem 18. obrasca GS
  – Ž, a granica solventnosti prikazana je pod rednim brojem 19.
  Kapitalizirana imovina je zajednička imovina osiguranika koji su dogovorili da
  će zajednički kapitalizirati svoje doprinose i podijeliti tako kapitaliziranu
  imovinu između onih osiguranika koji dožive određenu starost odnosno između
  nasljednika umrlih osiguranika.
  (6) Za osiguranja s kapitalizacijom isplate iz članka 3. stavak 4. točka 2.
  Zakona granica solventnosti jednaka je rezultatu izračunatom sukladno članku 98.
  stavak 2. točka 1. Zakona. Pri izračunu granice solventnosti primjenjuju se
  odredbe stavka 2. točka 1. ovog članka, uz faktor umnoška iskazan pod rednim
  brojem 1. u stupcu h obrasca GS – Ž.
  Osiguranje s kapitalizacijom isplate temelji se na aktuarskim izračunima te
  predstavlja osiguranje kod kojeg osiguranik prima u zamjenu za jednokratno
  odnosno obročno uplaćivanje premija, isplate u određenoj visini kroz određeno
  razdoblje.
  (7) Za dopunska osiguranja propisana člankom 16. stavak 10. Zakona, granica
  solventnosti izračunava se sukladno odredbama članka 99. Zakona, kako je
  propisano člankom 9. ovog Pravilnika, izračunava se prema obrascu GSDO, a
  rezultat se iskazuje u obrascu GS – Ž pod rednim brojem 20.
  (8) Pod rednim brojem 21. obrasca GS – Ž iskazuje se ukupna vrijednost granice
  solventnosti (adekvatnost kapitala) društva za osiguranje za skupinu životnih
  osiguranja.

*Obrazac GSDO*
Članak 5.

(1) Obrazac GSDO služi za utvrđivanje granice solventnosti (adekvatnost
kapitala) za dopunska osiguranja propisana člankom 16. stavak 10. Zakona,
sukladno odredbama članka 99. Zakona. Granica solventnosti računa se na osnovi
omjera premija odnosno šteta, a uzima se ona koja je viša.
(2) Granica solventnosti na osnovi premija računa se na način propisan u članku
7., članku 8. stavak 2., 4., 5. i 6. te u članku 9. stavak 2., 3., 4. i 6. ovog
Pravilnika.
(3) Iznos izračunate granice solventnosti iz obrasca GSDO (prikazan pod rednim
brojem 27. u tablici GSŠ – GSDO), unosi se u tablicu GS – Ž pod rednim brojem
20., kako bi se mogao iskazati ukupan iznos granice solventnosti (adekvatnost
kapitala) za skupinu životnih osiguranja.

*Poslovi osiguranja iz skupine neživotnih osiguranja*

Članak 6.

Društvo za osiguranje, koje obavlja poslove iz skupine neživotnih osiguranja
sukladno članku 3. stavak 2. Zakona, obvezno je sastaviti i dostaviti Agenciji
obrasce: Pomoćna tablica za izračun izdataka za štete u posljednje tri godine –
POM, Granica solventnosti društva za osiguranje utvrđena na osnovi premija – GSP,
Granica solventnosti društva za osiguranje utvrđena na osnovi šteta – GSŠ,
Granica solventnosti društva za osiguranje iz skupine neživotnih osiguranja GS –
N te obrazac Adekvatnost kapitala – AK, kao sastavni dio godišnjeg izvješća
sukladno odredbama članka 142., u okviru tromjesečnih izvješća sukladno
odredbama članka 103., kao i u smislu odredbi članka 158. Zakona.

*Obrazac POM*
Članak 7.

(1) Obrazac POM služi kao pomoćni obrazac pri izračunu granica solventnosti za
društva za osiguranje koja obavljaju poslove neživotnog osiguranja.
(2) Iznos bruto izdataka za štete predstavlja iznos likvidiranih šteta uvećan za
iznos promjene pričuva za štete u promatranom razdoblju.
Iznos izdataka za štete neto od reosiguranja predstavlja iznos likvidiranih
šteta uvećanih za promjenu pričuva za štete, umanjen za iznos šteta koje pokriva
reosiguranje i suosiguranje.
(3) U obrazac POM pod rednim brojem 1.- 4. redom se upisuju podaci o iznosu
bruto izdataka za štete za osiguranja iz članka 3. stavak 2. točka 11.
(osiguranje od odgovornosti za upotrebu zračnih letjelica), 12. (osiguranje od
odgovornosti za upotrebu plovila) i 13. (ostala osiguranja od odgovornosti) te
iznos ukupnih izdataka za bruto štete bez osiguranja iz članka 3. stavak 2.
točka 11., 12. i 13. za promatrano poslovno razdoblje (t), pod rednim brojem 6.
– 9. za poslovno razdoblje prije promatranog (t-1), a pod rednim brojem 11. –
14. za dva poslovna razdoblja prije promatranog (t-2). U redak 5., 10. i 15.
unose se podaci o iznosu bruto izdataka za štete za osiguranja iz članka 3.
stavak 2. točka 11., 12. i 13. uvećani za 50%.
Pod rednim brojem 16.- 19. redom se upisuju podaci o iznosu izdataka za štete
neto od reosiguranja za osiguranja iz članka 3. stavak 2. točka 11., 12. i 13.
te iznos ukupnih izdataka za štete neto od reosiguranja bez osiguranja iz članka
3. stavak 2. točka 11., 12. i 13. za promatrano poslovno razdoblje (t), pod
rednim brojem 21. – 24. za poslovno razdoblje prije promatranog (t-1), a pod
rednim brojem 26. – 29. za dvije poslovna razdoblja prije promatranog (t-2). U
redak 20., 25. i 30. unose se podaci o iznosu izdataka za štete neto od
reosiguranja za osiguranja iz članka 3. stavak 2. točka 11., 12. i 13. uvećani
za 50%.
U redak 31. upisuju se podaci o ukupnim bruto izdacima za štete u posljednje tri
poslovne godine, a u redak 32. podaci o ukupnim izdacima za štete neto od
reosiguranja u posljednje tri poslovne godine, dok redak 33. prikazuje omjer
neto i bruto izdataka za štete u posljednje tri poslovne godine.
(4) Društva za osiguranje koja u svojem portfelju isključivo (100%), odnosno
pretežno (više ili jednako 75%) pokrivaju rizike kredita, oluje, tuče ili mraza,
podatke iz obrasca POM, sukladno članku 99. stavak 5. trebaju računati za
prethodnih sedam poslovnih godina.

*Obrazac GSP*
Članak 8.

(1) Obrazac GSP služi za utvrđivanje granice solventnosti (adekvatnosti
kapitala) za osiguranja iz skupine neživotnih osiguranja, sukladno odredbama
članka 99. stavak 2. Zakona.
(2) Granica solventnosti (adekvatnost kapitala) na osnovi premija računa se na
sljedeći način:
1. Zbroj premija osiguranja u zadnjem poslovnom razdoblju do iznosa od
375.000.000 kuna množi se sa 0.18, a iznos koji prelazi 375.000.000 kuna množi
se s 0.16. U obrascu GSP pod rednim brojem 27. iskazan je iznos zbroja premija,
a pod rednim brojem 28. kao prva vrijednost, iznos premije pomnožen
odgovarajućim korektivnim faktorom.
2. Zbroj umnožaka iz točke 1. ovoga stavka množi se s omjerom za prethodne tri
poslovne godine između:
– ukupnih izdataka za štete neto od reosiguranja (u obrascu GSP prikazano pod
rednim brojem 30.) i
– ukupnih bruto izdataka za štete (u obrascu GSP prikazano pod rednim brojem
29.).
Prva vrijednost (u obrascu GSP prikazana pod rednim brojem 28.) množi se omjerom
dobivenim na prethodno opisani način odnosno ako je tako dobiveni omjer manji od
0.5 množi se s 0.5 (u obrascu GSP prikazano pod rednim brojem 31.).
Zbroj premija osiguranja u zadnjem poslovnom razdoblju predstavlja iznos
zaračunate bruto premije odnosno zarađene premije, bez umanjenja za iznos predan
u reosiguranje, ovisno o tome koji je viši (u obrascu GSP prikazano pod rednim
brojem 27.).
Zaračunate bruto premije neživotnih osiguranja uključuju sve iznose premija koje
su ugovorene (policirane) u tekućem obračunskom razdoblju na period najduže do
godinu dana, bez obzira da li se ti iznosi u cijelosti ili djelomično odnose na
kasnije obračunsko razdoblje.
Zarađena (prihodovana) premija je: zbroj zaračunate bruto premije umanjene za
premije predane u reosiguranje i promjenu bruto pričuva prijenosnih premija,
uvećanih za promjenu pričuva prijenosnih premija, reosigurateljni dio (u obrascu
GSP prikazano pod rednim brojem 25.).
Iznos ukupnih bruto izdataka za štete, u smislu odredbi članka 7. stavak 2. ovog
Pravilnika, u obrascu GSP prikazan je pod rednim brojem 29.
Iznos ukupnih izdataka za štete neto od reosiguranja, u smislu odredbi članka 7.
stavak 2. ovog Pravilnika, u obrascu GSP prikazan je pod rednim brojem 30.
(3) Pri izračunu zbroja premija osiguranja u prethodnom poslovnom razdoblju,
premija osiguranja odnosno doprinos koji se odnosi na vrste osiguranja iz članka
3. stavak 2. točka 11., 12. i 13. Zakona, uvećava se za 50%.
(4) Zbroj premija osiguranja u prethodnom poslovnom razdoblju potrebno je
uvećati i za primljenu premiju reosiguranja.
(5) Od zbroja premija osiguranja oduzimaju se premije osiguranja otpisane
tijekom prethodnog poslovnog razdoblja.
(6) Iznimno od odredbi stavka 2. ovog članka, do 31. prosinca 2009. godine
društvo za osiguranje koja obavljaju poslove neživotnih osiguranja, granice
solventnosti (adekvatnost kapitala) na osnovi omjera premija izračunavaju na
način određen člankom 20. stavak 5. točka 1. ovog Pravilnika.
(7) Iznimno od odredbe članka 2. stavak 3. ovog Pravilnika, granica solventnosti
(adekvatnost kapitala) za zdravstvena osiguranja, za koja su tehničke osnove
osiguranja slične tehničkim osnovama za životna osiguranja, jednaka je jednoj
trećini granice solventnosti iz članka 99. stavak 1. Zakona, ako su ispunjeni
sljedeći uvjeti:
a) premije osiguranja izračunavaju se aktuarskim metodama na temelju tablica
bolesti,
b) u svezi s ovim osiguranjima oblikuje se pričuva za povećanje dobi,
c) premije osiguranja sadrže doplatak u cilju oblikovanja odgovarajućeg iznosa
granice solventnosti,
d) društvo za osiguranje može otkazati ugovor o osiguranju najkasnije prije
isteka treće godine osiguranja i
e) ugovorom o osiguranju predviđena je mogućnost povećanja ili smanjenja premije
tijekom trajanja ugovora o osiguranju.
Izračun granica solventnosti za poslove zdravstvenog osiguranja iz stavka 1.
ovog članka iskazuje se u tablicama POM – ZO, GSP – ZO i GSŠ – ZO obrasca ZO i u
obrascu GS – N, sukladno odredbama članka 8., 9. i 10. ovog Pravilnika. Pritom
je podatke za te poslove zdravstvenog osiguranja potrebno isključiti iz izračuna
ukupnih vrijednosti u tablicama POM, GSP i GSŠ.
Sukladno odredbama članka 3. stavak 2. Zakona, društvo za osiguranje koje
obavlja poslove zdravstvenog osiguranja iz podstavka 1. ovog stavka Pravilnika,
obvezno je sastaviti i dostaviti Agenciji obrasce: Granica solventnosti društva
za osiguranje koje obavlja poslove zdravstvenog osiguranja prema čl. 99. st. 6.
Zakona, Granica solventnosti društva za osiguranje neživotnih osiguranja – GS –
N i Adekvatnost kapitala – AK, kao sastavni dio godišnjeg izvješća sukladno
odredbama članka 142., u okviru tromjesečnih izvještaja sukladno odredbama
članka 103., kao i u smislu odredbi članka 158. Zakona.
(8) Iznimno od odredbe članka 99. stavak 1. Zakona, granica solventnosti
(adekvatnost kapitala) za prvu godinu poslovanja društva za osiguranje
izračunava se samo na osnovi premija.

*Obrazac GSŠ*

Članak 9.

(1) Obrazac GSŠ služi za utvrđivanje granice solventnosti (adekvatnosti
kapitala) za osiguranja iz skupine neživotnih osiguranja, sukladno odredbama
članka 99. stavak 3. 4. i 5. Zakona.
(2) Granica solventnosti (adekvatnost kapitala) na osnovi šteta računa se na
sljedeći način:
1. Prosječni godišnji iznos bruto izdataka za štete za prethodne tri poslovne
godine do iznosa od 262.500.000 kuna množi se s 0.26, a iznos koji prelazi
262.500.000 kuna množi se s 0.23 i u obrascu GSŠ prikazuje se pod rednim brojem
1., a pod rednim brojem 4. kao prva vrijednost, iznos prosječnog godišnjeg
iznosa bruto izdataka za štete pomnožen odgovarajućim korektivnim faktorom.
2. Zbroj umnožaka iz točke 1. ovoga stavka množi se s omjerom za prethodne tri
poslovne godine između:
– ukupnih izdataka za štete neto od reosiguranja (u obrascu GSŠ prikazano pod
rednim brojem 3.) i
– ukupnih bruto izdataka za štete (u obrascu GSŠ prikazano pod rednim brojem
2.).
Ako je dobiveni rezultat manji od 0.50, množi se s 0.50, sukladno odredbama
članka 1. stavak 3. točka 4. podstavak 5. Direktive 2002/13 EU (u obrascu GSŠ
prikazano pod rednim brojem 5.).
Prosječni iznos bruto izdataka za štete za prethodne tri poslovne godine
predstavljaju likvidirane štete uvećane za promjenu pričuva za štete bez
umanjenja za iznos predan u reosiguranje.
Iznos ukupnih bruto izdataka za štete, u smislu odredbi članka 7. stavak 2. ovog
Pravilnika, u obrascu GSŠ prikazan je pod rednim brojem 2.
Iznos ukupnih izdataka za štete neto od reosiguranja, u smislu odredbi članka 7.
stavak 2. ovog Pravilnika, u obrascu GSŠ prikazan je pod rednim brojem 3.
(3) Iznimno od odredbi stavka 1. ovog članka, do 31. prosinca 2009. godine
društva za osiguranje koja obavljaju poslove neživotnih osiguranja granicu
solventnosti (adekvatnost kapitala) društva na osnovi omjera šteta izračunavaju
na način određen člankom 20. stavak 5. točka 2. ovog Pravilnika.
(4) Pri izračunu godišnjeg iznosa bruto izdataka za štete, iznos izdataka za
štete uvećava se za izdatke za štete po osnovi reosiguranja i suosiguranja.
(5) Pri izračunu godišnjeg iznosa bruto izdataka za štete, iznos izdataka za
štete računa se sukladno odredbama članka 8. stavak. 3. ovog Pravilnika.
(6) Sukladno članku 99. stavak 4. Zakona, pri izračunu godišnjeg iznosa bruto
izdataka za štete uzima se aritmetička sredina prethodne tri poslovne godine.
(7) Iznimno od odredbe prethodnog stavka, u slučaju da društvo za osiguranje
isključivo (100%) odnosno pretežno (više ili jednako 75%) u portfelju ima
osiguranja koja pokrivaju rizike kredita, oluje, tuče ili mraza, pri izračunu
godišnjeg iznosa bruto izdataka za štete uzima se aritmetička sredina prethodnih
sedam poslovnih godina.

*Obrazac GS – N*
Članak 10.

(1) Obrazac GS – N služi za utvrđivanje granice solventnosti (adekvatnosti
kapitala) za osiguranja iz skupine neživotnih osiguranja, sukladno odredbama
članka 99. Zakona.
(2) U obrascu GS – N utvrđuje se koja vrijednost izračunatih granica
solventnosti (adekvatnosti kapitala) za osiguranja iz skupine neživotnih
osiguranja je viša, na način da se uspoređuju iznosi pod rednim brojem 1., kojim
se iskazuje iznos granice solventnosti (adekvatnosti kapitala) izračunat na
osnovi premija i pod rednim brojem 2., kojim se iskazuje iznos granice
solventnosti (adekvatnosti kapitala) izračunat na osnovi šteta. Veći od tako
izračunatih iznosa granica solventnosti (adekvatnosti kapitala) predstavlja
iznos granice solventnosti (adekvatnosti kapitala) za neživotna osiguranja (osim
zdravstvenih osiguranja iz članka 99. stavak 6. Zakona), u obrascu GS – N
prikazano pod rednim brojem 3. Za društva koja obavljaju i poslove zdravstvenog
osiguranja iz članka 99. stavak 6. Zakona, u obrascu GS – N pod rednim brojem 4.
iskazuje se iznos granice solventnosti (adekvatnost kapitala) izračunat na
osnovi premija, a pod rednim brojem 5., iskazuje se iznos granice solventnosti
(adekvatnost kapitala) izračunat na osnovi šteta. Veći od tako izračunatih
iznosa granica solventnosti (adekvatnosti kapitala) predstavlja iznos granice
solventnosti (adekvatnost kapitala) za zdravstvena osiguranja iz članka 99.
stavak 6. Zakona (u obrascu GS – N prikazano pod rednim brojem 6.). Pod rednim
brojem 7. obrasca GS – N iskazuje se granica solventnosti (adekvatnost kapitala)
za skupinu neživotnih osiguranja, uključujući i zdravstveno osiguranje iz članka
99. stavak 6. Zakona.
(3) U slučaju kada je izračunata granica solventnosti za osiguranje promatrane
godine manja od izračunate granice solventnosti društva za osiguranje prethodne
godine, granica solventnosti mora biti najmanje jednaka granici solventnosti
prethodne godine pomnoženoj s omjerom između pričuva šteta na kraju promatrane
godine umanjenih za udio reosiguranja i pričuva šteta na kraju prethodne godine
umanjenih za udio reosiguranja, s tim da omjer ne smije biti veći od 1.

*Obrazac AK*

Članak 11.

(1) U obrazac Adekvatnost kapitala – AK upisuju se podaci za izračun
adekvatnosti kapitala društva na sljedeći način:
u redak 1. iz obrasca GS – Ž upisuje se podatak za granicu solventnosti za
životna osiguranja, izračunat sukladno odredbama članka 98. Zakona, a u redak 2.
iz obrasca GS – N podatak za granicu solventnosti za neživotna osiguranja,
izračunat sukladno odredbama članka 99. Zakona. Ukupan iznos granice
solventnosti iskazuje se kao zbroj ta dva podatka i prikazan je u retku 3. Pod
rednim brojem 4. unosi se podatak o minimalnom temeljnom kapitalu, kojeg društvo
mora zadovoljiti sukladno odredbama članka 19. Zakona. Pod rednim brojem 5.
prikazana je jedna trećina iznosa ukupne vrijednosti granice solventnosti
društva. U redak broj 6. unosi se iznos jamstvenog kapitala, a u redak broj 7.
iznos kapitala iz obrasca IK, koji su društva obvezna ispunjavati i dostavljati
nadzornom tijelu sukladno odredbama Pravilnika o načinu izračuna kapitala,
jamstvenog kapitala i adekvatnosti kapitala društva za osiguranje (NN br.
78/06).
(2) Društvo za osiguranje ispunjava uvjete adekvatnosti kapitala samo ako
ispunjava sljedeće uvjete:
1. iznos jamstvenog kapitala granice solventnosti (u obrascu AK prikazano pod
rednim brojem 8.),
2. iznos jamstvenog kapitala minimalnom temeljnom kapitalu (u obrascu AK
prikazano pod rednim brojem 9.),
3. iznos kapitala granici solventnosti (u obrascu AK prikazano pod rednim brojem
10.).

*Jamstveni kapital*
Članak 12.

(1) Jamstveni kapital društva za osiguranje ne smije biti manji od jedne trećine
granice solventnosti izračunate sukladno odredbama članka 98. odnosno članka 99.
Zakona.
(2) Iznimno od odredbe stavka 1. ovog članka, sukladno odredbama članka 100.
stavak 3. Zakona, jamstveni kapital društva za osiguranje ne smije biti manji
od:
iznosa 15.000.000 kuna ako društvo obavlja poslove osiguranja samo iz pojedine
vrste neživotnih osiguranja,

* iznosa 22.500.000 kuna ako društvo obavlja poslove osiguranja iz svih vrsta
  neživotnih osiguranja ili pojedine vrste osiguranja iz članka 3. stavak 2. točke
  10. do 15. Zakona,
* iznosa 22.500.000 kuna ako društvo obavlja poslove životnih osiguranja,
* iznosa 22.500.000 kuna ako društvo obavlja poslove reosiguranja.

*Kompozitna društva za osiguranje*
Članak 13.

(1) Društvo za osiguranje, koje istovremeno obavlja poslove osiguranja iz
skupine neživotnih i životnih osiguranja, utvrđuje i iskazuje granicu
solventnosti društva (adekvatnost kapitala) odvojeno za neživotna i životna
osiguranja.
(2) Visina granice solventnosti (adekvatnost kapitala), koju kompozitno društvo
za osiguranje mora zadovoljavati za osiguranja iz skupine neživotnih osiguranja,
najmanje mora biti jednaka granici solventnosti za neživotna osiguranja,
izračunatoj sukladno odredbama ovog Pravilnika.
(3) Visina granice solventnosti (adekvatnost kapitala), koju kompozitno društvo
za osiguranje mora zadovoljavati za osiguranja iz skupine životnih osiguranja,
najmanje mora biti jednaka granici solventnosti za životna osiguranja,
izračunatoj sukladno odredbama ovog Pravilnika.
(4) Kompozitno društvo za osiguranje obvezno je sastaviti i dostaviti Agenciji
obrasce POM, GSP, GSŠ, ZO, GS – N i AK za osiguranja iz skupine neživotnih
osiguranja te obrasce GS – Ž, GSDO i AK za osiguranja iz skupine životnih
osiguranja, kao sastavni dio godišnjeg izvješća sukladno odredbama članka 142.,
u okviru tromjesečnih izvješća sukladno odredbama članka 103., kao i u smislu
odredbi članka 158. Zakona.
(5) Pri ispunjavanju prethodno navedenih obrazaca kompozitna društva za
osiguranje koriste se odgovarajućim odredbama ovog Pravilnika vezanim za izračun
granica solventnosti kod životnih odnosno neživotnih osiguranja.
(6) U slučaju da društvo za osiguranje u skupini životnih odnosno neživotnih
osiguranja ne ispunjava zahtjeve za kapitalom iz članka 98. stavak 1., odnosno
članka 99. stavak 1. Zakona, društvo može kapital, koji je u jednoj skupini
osiguranja iznad zahtijevanog iznosa kapitala, prenijeti u drugu skupinu
osiguranja, sukladno odredbama članka 296. stavak 3. Zakona.
(7) Za prijenos sredstava iz prethodnog stavka ovog članka, sukladno odredbama
članka 296. stavak 4. i 5., društvo za osiguranje dužno je donijeti odluku o
prijenosu sredstava, uz prethodno odobrenje Agencije.

*Društva za reosiguranje*
Članak 14.

(1) Kapital društva za reosiguranje mora biti najmanje jednak iznosu, dobivenim
izračunom granica solventnosti na osnovi premije ili šteta, odnosno onom iznosu
koji je viši sukladno odredbama članka 99. Zakona.
(2) Društvo za reosiguranje pri utvrđivanju iznosa granice solventnosti
(adekvatnosti kapitala) za poslove reosiguranja koristi odredbe ovog Pravilnika,
koje se odnose na poslove osiguranja iz skupine neživotnih osiguranja.
(3) Društvo za reosiguranje obvezno je sastaviti i dostaviti Agenciji iznos
granice solventnosti (adekvatnosti kapitala) na obrascima POM, GSP, GSŠ, ZO, GS
– N, GSDO i AK te ih dostaviti Agenciji kao sastavni dio godišnjeg izvješća
sukladno odredbama članka 142., u okviru tromjesečnih izvještaja sukladno
odredbama članka 103., kao i u smislu odredbi članka 158. Zakona.

*Novoosnovana društva za osiguranje*

Članak 15.

(1) Društva za osiguranje, koja su dobila dozvolu za obavljanje poslova
osiguranja iz skupine neživotnih osiguranja, moraju priložiti prvi, (drugi,
treći) izračun granica solventnosti (adekvatnost kapitala) društva na osnovi
premija i šteta po proteku jedne (dvije, tri) godine od početka obavljanja
poslova osiguranja.
(2) Prvi (drugi, treći) izračun granica solventnosti na osnovi premija i šteta
društvo za osiguranje izrađuje na osnovi podataka, koji se odnose na prvu
(drugu, treću) godinu poslovanja.
(3) Iznimno od odredbi prvog i drugog stavka ovog članka, prvi se izračun
granica solventnosti računa samo na osnovi premija, sukladno članku 99. stavak
7. Zakona.
(4) U drugoj (trećoj) godini poslovanja društvo za osiguranje koristi pri
utvrđivanju i iskazivanju granica solventnosti (adekvatnosti kapitala) iznose
prvog (drugog) izračuna granica solventnosti sukladno stavku 2. ovog članka.
(5) Izračun granica solventnosti (adekvatnost kapitala) na osnovi šteta za drugi
i treći izračun društvo za osiguranje izrađuje na osnovi:

* podataka prve i druge godine poslovanja za drugi izračun granica solventnosti
  (adekvatnost kapitala),
* podatke prve, druge i treće godine poslovanja za treći izračun granica
  solventnosti (adekvatnost kapitala).
  (6) Iznimno od prethodnog stavka ovog članka, društvo za osiguranje, koje
  isključivo odnosno u prevladavajućem udjelu sklapa osiguranja, koja pokrivaju
  rizike kredita, oluje, tuče ili mraza, granicu solventnosti na osnovi šteta
  računa na osnovi trogodišnjeg klizajućeg razdoblja, dok ne protekne najmanje
  sedam godina od početka obavljanja poslova osiguranja. Prvi izračun granica
  solventnosti (adekvatnost kapitala) na osnovi šteta za razdoblje od sedam godina
  društvo za osiguranje izrađuje po proteku najmanje sedam godina od početka
  obavljanja poslova osiguranja.
  (7) Društva za osiguranje, koja dobiju dozvolu za obavljanje poslova iz skupine
  životnih osiguranja, izrađuju izračun granica solventnosti (adekvatnosti
  kapitala) za prvu obračunsku godinu sukladno odlukama ovog Pravilnika, koje
  vrijede za životna osiguranja. Pri izračunu granica solventnosti (adekvatnosti
  kapitala) za dopunska osiguranja (članak 16. stavak 10. Zakona) koriste se
  odredbe prvog, drugog, trećeg i četvrtog stavka ovog članka.

*Prijenos portfelja osiguranja*
Članak 16.

(1) U slučaju prijenosa portfelja osiguranja, društvo za osiguranje u koje se
portfelj prenosi računa granice solventnosti na osnovi premije i šteta uzevši u
obzir ukupne podatke društva za osiguranje u koje se prenosi portfelj i podatke
koji se odnose na preneseni portfelj osiguranja.
(2) Društvo za osiguranje, koje prenosi portfelj osiguranja, mora društvu za
osiguranje u koje se prenosi portfelj osiguranja radi izračuna granica
solventnosti na osnovi premija i šteta prenesenog portfelja osiguranja priložiti
podatke za razdoblje od tri (sedam) godina, odnosno za razdoblje poslovanja ako
je kraće od tri (sedam) godina.

*Godišnje izvješće*

Članak 17.

(1) Društvo za osiguranje mora, ovisno o poslovima osiguranja koje obavlja,
ispunjene obrasce za obračunsku godinu priložiti Agenciji u roku tri mjeseca po
isteku kalendarske godine, sukladno odredbama članka 142. stavak 3. Zakona.
(2) Iznimno od odredbe prvog stavka ovog članka, društvo za reosiguranje mora
ispunjene obrasce za obračunsku godinu priložiti Agenciji u roku četiri mjeseca
po isteku kalendarske godine, sukladno odredbama članka 142. stavak 4. Zakona.

*Tromjesečni izvještaji*

Članak 18.

(1) U primjeru tromjesečnih izvješća koriste se klizajući podaci, koji
obuhvaćaju razdoblje od jedne godine (tri odnosno sedam godina), i sukladno
tome:

* za prvo tromjesečje se koriste podaci iz razdoblja od 1. 4. prethodne godine
  (odnosno aritmetička sredina prethodne 3 odnosno 7 godina za isto obračunsko
  razdoblje) do 31. 3. tekuće godine,
* za drugo tromjesečje se koriste podaci iz razdoblja od 1. 7. prethodne godine
  (odnosno aritmetička sredina prethodne 3 odnosno 7 godina za isto obračunsko
  razdoblje) do 30. 6. tekuće godine,
* za treće tromjesečje se koriste podaci iz razdoblja od 1. 10. prethodne godine
  (odnosno aritmetička sredina prethodne 3 odnosno 7 godina za isto obračunsko
  razdoblje) do 30. 9. tekuće godine
  (2) Društvo za osiguranje mora ispunjene obrasce za prvo, drugo i treće
  tromjesečje priložiti Agenciji u roku mjesec dana po isteku izvještajnog
  tromjesečja.
  (3) Iznimno od odredbe prethodnog stavka ovog članka, društvo za reosiguranje
  mora ispunjene obrasce za prvo, drugo i treće tromjesečje priložiti Agenciji u
  roku dva mjeseca po isteku izvještajnog tromjesečja.

*Način izvještavanja*
Članak 19.

(1) Obrasci POM, GSP, GSŠ, ZO, GS – N, GS – Ž, GSDO i AK prilozi su ovog
Pravilnika i njegov sastavni dio.
(2) Društvo za osiguranje dostavlja Agenciji ovim Pravilnikom propisane obrasce
u papirnatom i elektronskom obliku, u rokovima utvrđenim člankom 17. i 18. ovog
Pravilnika.

*Prijelazne odredbe*
Članak 20.

(1) Društvo za osiguranje sukladno ovom Pravilniku obvezno je prvi put
izračunati granice solventnosti sa stanjem na dan 30. 9. 2006. godine.
(2) Društva za osiguranje koja danom stupanja na snagu Zakona imaju dozvolu za
obavljanje poslova osiguranja i upisana su u sudski registar, nastavljaju
poslovati kao društva za osiguranje prema Zakonu u poslovima osiguranja na
temelju postojeće dozvole, sukladno odredbama članka 295. stavak 1. Zakona.
(3) Iznimno od odredbi članka 295. stavak 2. Zakona, kompozitna društva nisu
dužna uskladiti se s odredbama članka 16. stavak 2. Zakona.
(4) Društva za osiguranje iz stavka 2. ovog Pravilnika dužna su sukladno
odredbama članka 301. Zakona do 31. prosinca 2010. godine uskladiti svoje
poslovanje s odredbama članka 98. i 99. Zakona.
(5) Do 31. prosinca 2009. godine društva za osiguranje koja obavljaju poslove
neživotnih osiguranja granicu solventnosti (adekvatnost kapitala) društva
izračunavaju na način određen člankom 301. stavak 3. Zakona, kako slijedi:
1. zbroj premija osiguranja iz članka 99. stavak 2. točka 1. množi se:
– do iznosa od 375.000.000 kuna s 0.14, a iznos koji prelazi 375.000.000 kuna s
0.13, do 31. prosinca 2006. godine,
– do iznosa od 375.000.000 kuna s 0.15, a iznos koji prelazi 375.000.000 kuna s
0.135, do 31. prosinca 2007. godine,
– do iznosa od 375.000.000 kuna s 0.16, a iznos koji prelazi 375.000.000 kuna s
0.14, do 31. prosinca 2008. godine,
– do iznosa od 375.000.000 kuna s 0.17, a iznos koji prelazi 375.000.000 kuna s
0.15, do 31. prosinca 2009. godine,
2. prosječni godišnji iznos bruto izdataka za štete iz članka 99. stavak 3.
točka 1. množi se:
– do iznosa od 262.500.000 kuna s 0.22, a iznos koji prelazi 262.500.000 kuna s
0.21, do 31. prosinca 2006. godine,
– do iznosa od 262.500.000 kuna s 0.23, a iznos koji prelazi 262.500.000 kuna s
0.215, do 31. prosinca 2007. godine,
– do iznosa od 262.500.000 kuna s 0.24, a iznos koji prelazi 262.500.000 kuna s
0.22, do 31. prosinca 2008. godine,
– do iznosa od 262.500.000 kuna s 0.25, a iznos koji prelazi 262.500.000 kuna s
0.225, do 31. prosinca 2009. godine.
(6) Do 31. prosinca 2009. godine društva za osiguranje koja obavljaju poslove
životnih osiguranja granicu solventnosti (adekvatnost kapitala) društva
izračunavaju na način određen člankom 301. stavak 2. točka 1. i 2. Zakona, kako
slijedi:
1. bruto iznos matematičkih pričuva iz članka 98. stavka 2. točke 1.a) množi se
sa:
– 0.036 do 31. prosinca 2006. godine,
– 0.037 do 31. prosinca 2007. godine,
– 0.038 do 31. prosinca 2008. godine,
– 0.039 do 31. prosinca 2009. godine,
2. iznos rizičnog kapitala iz članka 98. stavka 2. točke 2.a) množi se s:
– 0.0010 do 31. prosinca 2006. godine,
– 0.0015 do 31. prosinca 2007. godine,
– 0.0020 do 31. prosinca 2008. godine,
– 0.0025 do 31. prosinca 2009. godine.

*Obrasci*

Članak 21.

Obrasci navedeni u ovom Pravilniku sastavni su dio ovog Pravilnika.

*Stupanje na snagu Pravilnika*

Članak 21.

Ovaj Pravilnik stupa na snagu u roku od 8 dana od dana objave u »Narodnim
novinama« Republike Hrvatske.

Klasa: 011-01/06-01/31
Urbroj: 326-01/06-1
Zagreb, 5. listopada 2006.

Predsjednik Uprave
**Ante Samodol,** v. r

![](dodatni/144788.gif)

![](dodatni/144787.gif)

![](dodatni/144786.gif)

![](dodatni/144785.gif)

![](dodatni/144784.gif)

![](dodatni/144783.gif)

![](dodatni/144782.gif)

![](dodatni/144781.gif)

Pravilnik, NN 112/2006-2485
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)